El Trinquet de Sagunt acull la presentació d'una partida benèfica de Genovés i Álvaro
23 de juny 2015

​ ![](/es-va/Actualidad/PublishingImages/40 pilota con alcalde.jpg)

De esquerra a dreta: Genovés, Francesc Fernández i Álvaro.  

El Trinquet de Sagunt ha acollit hui la presentació de les activitats preparades amb motiu de la partida benèfica que disputaran els campions Paco Cabanes “el Genovés” i Álvaro Navarro el pròxim 10 de juliol en el trinquet de Massamagrell, vint anys després de la final individual entre els dos pilotaris que tingué lloc en 1995 a Sagunt. 

L'acte ha comptat amb la presència dels dos pilotaris que han estat acompanyats del president del Club Pilotari de Massamagrell, David García; l'alcalde de Sagunt, Francesc Fernández; i la regidora d'Esports, Remei Torrent. La regidora d'Esports, Remei Torrent, ha assenyalat que des del consistori es va a “**fomentar que la pilota valenciana forme part de la programació de les escoles. L'objectiu és crear una escola municipal de pilota valenciana dins de l'itinerari educatiu i revitalitzar el trinquet, que està en desús, amb la finalitat de donar a conèixer a la ciutadania este esport tradicional valencià**”.

![](/media/vrtiwqsd/40-foto-antigua.jpg)

 ![](/media/znvegn4m/40-pilota-maqueta-2.jpg)

![](/media/3fvlqazo/40-pilota-ninos.jpg)

![](/media/ue0mdwzp/40-pilota-todos.jpg)

El divendres, 10 de juliol, es reviurà en el trinquet de Massamagrell una de les partides amb més repercussió mediàtica que s'ha viscut en el món de la pilota valenciana. Paco Cabanes ‘el Genovés’ s'enfrontarà a Álvaro de Faura, vint anys i un dia després de la final de l'individual disputada en el trinquet de Sagunt el 9 de juliol de 1995 que va guanyar el Genovés. En el trinquet s'intentarà recrear tots els elements que van constituir la mítica partida, per la qual cosa el Genovés i Álvaro tornaran a vestir de la mateixa manera que fa vint anys. 

 L'organització de la partida, a càrrec del Club Pilotari Massamagrell, pretén amb aquest enfrontament fer gaudir als espectadors. A més, la recaptació de les entrades, les aportacions a la fila zero i els ingressos per publicitat, aniran destinats a l'Associació Nacional Síndrome Treacher Collins – Zaira Sardina. La síndrome de Treacher Collins forma part de la llista de les considerades com a malalties rares i afecta a un de cada 50.000 nounats. A més, part dels diners recaptats es destinarà a la xiqueta Empar Cabanes i Navarro, néta del Genovés, que va nàixer el passat 12 de març amb aquesta malaltia. 

A més de la partida benèfica, s'han preparat altres activitats. El dimarts, 7 de juliol, hi haurà un photocall i la signatura del llibre “Una partida de llegenda” de Toni Mollá per part del Genovés i Álvaro en el trinquet de Massamagrell. En la Casa de la Cultura de Massamagrell s'inaugurarà l'exposició fotogràfica “20 anys d’una partida de llegenda” i en l'auditori s'estrenarà el documental amb el mateix nom en el qual ha col·laborat també l'Ajuntament de Sagunt. Posteriorment, hi haurà una xarrada del Genovés i Álvaro amb el públic. 

Les entrades, de caràcter benèfic tindran un preu de 7 euros i es podran comprar de forma anticipada en qualsevulla tenda de Pollos Planes i en el Club Pilotari de Massamagrell. Per a tots aquells que no puguen assistir i vulguen col·laborar, s'ha establit una fila zero per a les aportacions amb el següent número de compte: ES22 3159 0027 4824 1526 6226. També es pot col·laborar a través de la fila zero amb l'Associació Nacional Síndrome Treacher Collins-Zaira Sardina a través del següent número de compte: ÉS22 3159 0027 4824 1526 6226.  

Algunes empreses que col·laboren en aquesta iniciativa són: Pollos Planes, La Parrilla de Pollos Planes, Savipecho, Elmusa, Caixa Popular i l'Ajuntament de Massamagrell.

*   [](http://www.facebook.com/sharer.php?u=https://aytosagunto.es/va/actualitat/el-trinquet-de-sagunt-acull-la-presentacio-d-una-partida-benefica-de-genoves-i-alvaro/ "Facebook")
*   [](http://twitter.com/share?url=https://aytosagunto.es/va/actualitat/el-trinquet-de-sagunt-acull-la-presentacio-d-una-partida-benefica-de-genoves-i-alvaro/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-trinquet-de-sagunt-acull-la-presentacio-d-una-partida-benefica-de-genoves-i-alvaro/ "Linked In")
*   [](mailto:?body=https://aytosagunto.es/va/actualitat/el-trinquet-de-sagunt-acull-la-presentacio-d-una-partida-benefica-de-genoves-i-alvaro/)